ROZHODNUTIE KOMISIE
z 13. septembra 2007,
ktorým sa mení a dopĺňa rozhodnutie 2007/554/ES o určitých ochranných opatreniach proti slintačke a krívačke v Spojenom kráľovstve
[oznámené pod číslom K(2007) 4301]
(Text s významom pre EHP)
(2007/608/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
keďže:
(1)
Rozhodnutie Komisie 2007/554/ES z 9. augusta 2007 o určitých ochranných opatreniach proti slintačke a krívačke v Spojenom kráľovstve (3) sa prijalo v dôsledku nedávneho výskytu ohnísk tejto choroby v uvedenom členskom štáte. Toto rozhodnutie sa má uplatňovať do 15. septembra 2007.
(2)
V rozhodnutí 2007/554/ES sú určené oblasti s vysokým a nízkym rizikom postihnutia v postihnutých členských štátoch a stanovuje sa zákaz vyvážania náchylných zvierat z oblastí s vysokým a nízkym rizikom postihnutia a vyvážanie výrobkov vyrobených z náchylných zvierat z oblasti s vysokým rizikom postihnutia. V rozhodnutí sa stanovujú tiež pravidlá uplatniteľné na vyvážanie bezpečných výrobkov z týchto oblastí, ktoré boli vyrobené pred stanovením týchto obmedzení zo surovín pochádzajúcich z miest mimo obmedzených oblastí alebo boli upravené spôsobom, ktorý sa osvedčil ako účinný pri ničení možného vírusu slintačky a krívačky.
(3)
V prílohách I a II k rozhodnutiu 2007/554/ES sa do 15. septembra 2007 oblasti s vysokým aj nízkym rizikom postihnutia obmedzujú na obvod konsolidovanej kontrolnej zóny okolo dvoch ohnísk slintačky a krívačky potvrdených na začiatku augusta 2007, ktorá bola zachovaná do 8. septembra v súlade s článkom 44 smernice 2003/85/ES z 29. septembra 2003 o opatreniach Spoločenstva na kontrolu slintačky a krívačky, ktorou sa zrušuje smernica 85/511/EHS a rozhodnutia 89/531/EHS a 91/665/EHS a mení a dopĺňa sa smernica 92/46/EHS (4).
(4)
V dôsledku výskytu nového ohniska slintačky a krívačky 12. septembra 2007 vo Veľkej Británii mimo oblastí opísaných v prílohách I a II k rozhodnutiu 2007/554/ES prijalo Spojené kráľovstvo opatrenia v rámci smernice Rady 2003/85/ES a zaviedlo ďalšie opatrenia v postihnutých oblastiach.
(5)
Situácia v Spojenom kráľovstve, pokiaľ ide o slintačku a krívačku, by mohla ohroziť stáda v iných členských štátoch, a to obchodovaním so živými párnokopytníkmi a umiestnením určitých výrobkov z nich na trh.
(6)
Vzhľadom na situáciu v Spojenom kráľovstve, pokiaľ ide o uvedenú chorobu, je nevyhnutné zabezpečiť, aby sa rozhodnutie 2007/554/ES zmenilo a doplnilo pred 15. septembrom 2007, s cieľom rozšíriť jeho uplatňovanie najmenej do 15. októbra 2007 a rozšíriť obmedzené oblasti vzhľadom na epidemiologickú situáciu.
(7)
Rozhodnutie 2007/554/ES by sa preto malo zodpovedajúcim spôsobom zmeniť a doplniť.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2007/554/ES sa mení a dopĺňa takto:
1.
V článku 17 sa dátum „15. septembra 2007“ nahrádza dátumom „15. októbra 2007“.
2.
Prílohy I a II sa nahrádzajú znením prílohy k tomuto rozhodnutiu.
Článok 2
Členské štáty zmenia a doplnia opatrenia vzťahujúce sa na obchod tak, aby ich zosúladili s týmto rozhodnutím. Okamžite o tom informujú Komisiu.
Článok 3
Toto rozhodnutie je určené členským štátom.
V Bruseli 13. septembra 2007